FSMART วิ่งแรง 3 วันติด! บวกต่ออีกเกือบ 3%
FSMART วิ่งแรง 3 วันติด! บวกต่ออีกเกือบ 3% ล่าสุด ณ เวลา 10.47 น. อยู่ที่ 16.20 บาท บวก 0.40 บาท หรือ 2.53% สูงสุดที่ 16.30 บาท ต่ำสุดที่ 15.90 บาท ด้วยมูลค่าซื้อขาย 50.42 ล้านบาท ด้าน โบรกฯ แนะซื้อ เป้า 23.50 บาท คาดกำไรปี 60-61 โตต่อเนื่อง
19 ธ.ค. 2560

ผู้สื่อข่าวรายงานว่า ราคาหุ้น บริษัท ฟอร์ท สมาร์ท เซอร์วิส จำกัด (มหาชน) หรือ FSMART ล่าสุด ณ เวลา 10.47 น. อยู่ที่ 16.20 บาท บวก 0.40 บาท หรือ 2.53% สูงสุดที่ 16.30 บาท ต่ำสุดที่ 15.90 บาท ด้วยมูลค่าซื้อขาย 50.42 ล้านบาท

ทั้งนี้ราคาหุ้น FSMART ปรับตัวขึ้น 3 วันติด นับตั้งแต่ราคาอยู่ที่ 15.20 บาท เมื่อวันที่ 14 ธ.ค.60
ด้าน บล.ฟินันเซีย ไซรัส ระบุในบทวิเคราะห์ แนะนำ “ซื้อ” FSMART ราคาเป้าหมาย 23.50 บาท/หุ้น โดยราคาหุ้นที่ปรับลดลงมามาก เกือบ 17% ในช่วง 2 สัปดาห์ ยิ่งมี Upside มากขึ้น จากราคาเป้าหมายดังกล่าวที่คิดเป็น PEG ปี 61 ที่ 0.9 เท่า จากคาดการณ์กำไรโต 28% โดยราคาปัจจุบัน คิดเป็น PEG ต่ำ เพียง 0.6 เท่า
โดยราคาหุ้นปรับฐานลงมาเกือบ 17% ในช่วง 2 สัปดาห์ เท่าที่ตรวจสอบ ไม่พบว่ามีการเปลี่ยนแปลงใดเป็นพิเศษด้านพื้นฐาน แต่เป็นไปได้ว่าจากการขายปรับพอร์ตของนักลงทุนบางกลุ่ม ขณะที่เป็นหุ้นที่มีสภาพคล่องในการซื้อขายค่อนข้างน้อย
ทั้งนี้มองแนวโน้มไตรมาส 4/60 กลับมาเพิ่มขึ้นเล็กน้อยไตรมาสก่อนและยังเพิ่มจากปีก่อนต่อเนื่อง โดยตัวเลขการเติมเงินและ ARPU ได้รับการปรับปรุงดีขึ้น หลังจากช่วง 9 เดือนปี 60 มีการขยายตู้ค่อนข้างมาก ประมาณการกำไรปี 60 จึงมี Upside เล็กน้อย จากเดิมคาดโต 34.7% และปีหน้าโต 27.8% ราคาหุ้นที่ลงมาต่ำสุดของปี คิดเป็น PEG เพียง 0.6 เท่า เป็นโอกาสเข้าซื้อสะสมอีกรอบ อย่างไรก็ตาม อาจรอดูการขายปรับพอร์ตให้ชะลอตัวก่อน ทั้งนี้ อาจมีการ Update อีกครั้งหลังการประชุมนักวิเคราะห์ในต้นสัปดาห์หน้า
ขณะเดียวกันผู้บริหารแจ้งตัวเลขมูลค่าบริการผ่านตู้บุญเติม ในช่วงไตรมาส 4/60 ถึงล่าสุดขยายตัวดี และยอดการเติมเงินเฉลี่ยต่อเดือน (ARPU) ดีขึ้น หลังจากเฉลี่ยในไตรมาส 3/60 ลดลง เนื่องจากมีการเร่งขยายตู้เติมเงินมาก ในช่วงไตรมาส 2/60-3/60 (9,000-10,000 ตู้/ไตรมาส จากระดับปกติ 6000-7000 ตู้/ไตรมาส จากการที่คู่แข่งอันดับ 2 อยู่ระหว่างปรับโครงสร้างธุรกิจ)  และไตรมาส 3/60 ได้รับผลกระทบจากน้ำท่วมในภาคอีสาน
ส่วนยอดโอนธนาคารยังโตเรื่อยๆ ทั้งนี้ แนวโน้ม ARPU ที่สูงขึ้น การชะลอการขยายตู้ รวมทั้งบริการใหม่ๆ คาดว่าจะทำให้อัตราการทำกำไร Gross margin ตั้งแต่ไตรมาส 4/60 ดีขึ้น หลังจากลดลงค่อนข้างมากในไตรมาส 3/60 (ที่ 22.9% จาก 2 ไตรมาสก่อนที่ 24.7%-24.9%
อย่างไรก็ตาม อาจมีค่าใช้จ่าย SG&amp;A เพิ่มขึ้นในช่วงสุดท้ายของปี ทำให้กำไรไตรมาส 4/60 มีแนวโน้มเพิ่มขึ้นเล็กน้อย 4-5% จากไตรมาสก่อนและเพิ่ม 14-15% จากปีก่อนซึ่งดีกว่าคาดเดิมของเราที่ Flat จากไตรมาสก่อน และเพิ่ม 9% จากปีก่อน
ทั้งนี้คาดว่ามูลค่าบริการผ่านตู้บุญเติมปีนี้เดิมที่ 3.2 หมื่นล้านบาท มีโอกาสปรับขึ้นขึ้นเป็น  3.4-3.5 หมื่นล้านบาท และปีหน้า บริษัทมองรายได้โตระดับอย่างน้อย 20% โดยเน้นการติดตั้งตู้ในจุดมีคุณภาพ เน้นการเพิ่ม ARPU โดยเพิ่มบริการใหม่ๆ และการเพิ่มความถี่การใช้บริการตู้ เราคงประมาณการกำไรปี 61 โตอีก 27.8%